钦定古今图书集成/明伦汇编/官常典/第327卷 > 大学衍义补 > 白瑜
## 钦定古今图书集成/明伦汇编/官常典/第327卷 > 大学衍义补 > 白瑜

按《明外史》本传：“瑜字绍明，永平人。万历二十三年进
士，选庶吉士，授兵科给事中。帝既册立东宫，上太后
徽号，瑜请推广孝慈，以敦俭、持廉、惜人才、省冤狱四
事进，皆引祖训及先朝事以规时政，辞甚切，帝不能
用。三十年，京师旱，陕西河州黄河竭，礼官请修省，瑜
言修省宜行实政。今逐臣久锢，累臣久羁，一蒙矜释，
即可感格天心。至矿税一事，率土哀号。今江右潘相、
辽左高淮、淮上陈增、畿辅王虎、滇南杨荣、粤东关西
李凤、梁永，其民甘心久矣。恐琼林、大盈之储不足，当
斩木揭竿之费也。”亦不报。累迁工科都给事中。帝于
射场营乾德台，瑜抗疏力谏，又再疏请斥中官王朝、
陈永寿，帝不能无憾。会瑜论治河当专任，遂责其剿
拾陈言，谪广西布政司照磨，以疾归。光宗立，起光禄
少卿，三迁太常卿。给事中倪思辉、朱钦相，御史王心
一以直言被谪，瑜抗疏论救。天启二年由通政使拜刑部右侍郎，署部事。郑贵妃兄子养性奉诏还籍，逗
遛不去。其家奴张应登讦其通塞外永宁伯王天瑞
者，显皇后弟也，以后故，衔郑氏。遂偕其弟锦衣天麟
交章劾养性不轨。瑜以郑氏得罪先朝，而交通事实
诬。乃会都御史赵南星、大理卿陈于廷等谳上其狱，
请抵奴诬告罪，勒养性居远方。制可。明年进左侍郎。
卒官。赠尚书。